钦定古今图书集成/方舆汇编/职方典/第1360卷 > 《重修小函谷关记》王际逵
## 钦定古今图书集成/方舆汇编/职方典/第1360卷 > 《重修小函谷关记》王际逵

去城北一里而遥，有小函谷关。此关通信宜、罗定诸
州县，为东道扼要之冲，昔人借“函谷”名之，以志险也。
承平日久，置之空设，遂任其倾颓，鞠为荒草旧矣。不
佞来莅兹土，时闻警报，每有戒心观风，而得其故基。
因谋诸署篆吴君、县令张君，不日戒成其迹。惟乃旧
址，而楼城则焕然一新焉。此关虽陋，而临水障山，悬
崖绝壁，车不容方轨，人不得并骑，所谓“一旅当关”此
是也。其所费金钱，并不烦官帑，皆不佞与郡县设处
而营之。成之日，乃崇祯六年十二月之朔三日。与其
议者司理吴从诏、茂名县张复普而郡公申用嘉已
入觐，行海防吴光虹有事海上，通判毕汝楩视篆化
州，督工大使徐廷瑜因记其年月日，时以永之。